  Виталий Пронин Олимпиадалэсь тылзэ Иже вуттозы 2-тӥ январе 11 часын, Казаньысь поездэн. Факелэз пумиталозы удмурт йылолъя: кырӟаса-вераса, перепечъёсын. Вокзал котырын шулдыръяськон ӝыны час пала кыстӥськоз. Собере эстафеталэн кортежез (150 метр кузьда кыстӥське) Гагарин ульчаетӥ центр пала вамыштоз. Озьы соос Ижлэн вань ёростӥз - 26 ульчаетӥ - ортчозы.Факел нуонэ 153 мурт пыриськоз, эшшо 420 адями волонтёръёс луозы. Нимысьтыз ужрадъёс ортчытыны чакламын город администрация азьын - 15 час 20 минутысен 16 час 20 минутозь, бадӟым шулдыръяськон луоз Шор площадьын - 16 час 30 минутысен 20 часозь. 18 час котырын шаерысьтымы дано спортсменка Галина Кулакова но Удмуртилэн Президентэз Александр Волков Шор площаде пуктэм Олимпиадалэсь бадӟым чашазэ ӝуатозы. Площадез со югдытоз 22 часозь. Ужрадэ люкаськемъёсты та нуналэ пӧртэм кузьымъёс витё.Со сяна, та ужрадэ ӧтемын на шаерамы ортчытӥськись Гурт шудонъёслэн утисьёссы - талисманъёссы.Валентина Емельянова Туспуктэм: imapress.spb.ru Теги: Олимпиада-2014 Шорплощадь  